Zauzeti ste u subotu i ne stignete na organizirano rezanje žilet-žice, a ne odgovara vam ni nedjelja? I frka vas je to raditi na svoju ruku, jer ste možda malo smotani i bojite se da ćete prerezati krivo, upetljat' se, ozlijediti i da će vam na kraju slovenski policijski psi raznijeti crijeva do uzduž bodljikave ograde, tik do blagopreminulog bambija. Ukoliko budete pratili upute koje su se počele širiti bespućima interneta dva dana uoči akcija na graničnom prijelazu Lucija/Brezovica te Dragonja/Kaštel, ne bi trebalo biti većih problema.

Kliješta se mogu nabaviti relativno brzo, dovoljno je ukucati "kliješta za rezanje armature" u Google i pred vama će se otvoriti čitav svijet sjeckalica tvrdih materijala. Nakon što izaberete kliješta koje su vam najbliža i najpovoljnija, provjerite imate li radničke rukavice, za samozaštitu od posjekotina.

LAIBACH ZA LUPIGU O BODLJIKAVOJ ŽICI: Slovenija je groteskna karikatura velikih, pokvarenih država!Hvala!

VOJKO OBERSNEL PORUČUJE SLOVENIJI: Za bolji svijet trebaju nam bolji ljudi

Kad prikupite ovih par stvarčica i osmislite prijevoz do granice, anonimni rezači žilet žice preporučuju sljedeći plan:

1. Dvoje ljudi i jedna velika kliješta za rezanje armature

2. Odlazak na mjesta gdje nema policije i vojske

3. Pet minuta: rezanje žice koja nosi žicu i s dva kraja između stupa rezanje žilet žice. Izvući je po potrebi. Čak i ako se samo prereže noseća, ona pada

4. Svaki dan objaviti slike na FB anonimnoj grupi

5. Vojska ni policija suprotne strane ne može vas goniti na vašem teritoriju. A otežat će im i žica

Anonimni rezači smatraju i da će, kad se stvar proširi preko medija, samo narasti broj ljudi koji žele sjeći žicu.

"Uskoro bi Slovenija morala slati stotine vojnika i policajaca ako žele pokriti svaki dio gdje su stavili žicu. Još bi morali sve popravljati. Vrlo brzo bi shvatili skupoću toga i svu besmislenost trošenja novca", rezoniraju oni.

Željeni rezultat je sljedeći: "Žica bi nestala, a oni koji bi sve pokrenuli bi možda postali heroji (barem anonimno)".

Loša je vijest što zaista ima patrola sa psima, a dobra je što i hrvatski šef MUP-a smatra da žicu treba ukloniti, tako da je mogućnost kaznenog progona zanemariva.



Životinje ne poznaju administrativne granice (FOTO: PROTIV ŽICE / PROTI ŽICI)

Prosvjed u subotu

Što se samog prosvjeda u subotu tiče, organizatori sa slovenske strane apeliraju na volontere s hrvatske da se prijave za redare.

"Zbog činjenice da se radi o graničnom prijelazu, kao i zbog velikog interesa za prosvjed, potrebni su nam dodatni redari za dio prosvjeda na prijelazu Lucija-Brezovica. Molimo sve ozbiljno zainteresirane da nam pomognu i jave nam se izravno porukom, te nam proslijede svoje podatke (ime, prezime, prebivalište i oib). Kako se radi o prosvjedu prijavljenom kod PU Istarske, molimo da nam se jave građani RH", navode organizatori, uz napomenu da je rad redara opisan u Zakonu o javnom okupljanju i to u člancima 19 i 20.

One koji kreću iz Pule ko krećete iz Pule mole da svojim vozilom dođu na parkiralište Rojca, kako bi mogli povesti onoliko osoba koliko prostora u vozilu te da se zatim krene na granični prijelaz Lucija.

"Imajući u vidu dužinu puta, preporučamo da krenete najkasnije u 9:00h (u subotu). Za lakšu komunikaciju, na vozilu stavite natpis: PROTIV ŽICE. Ujedno pozivamo svakoga tko želi doći na prosvjed, a nema prijevoz, da među svojim prijateljima pronađe prijevoz. Isto tako, molimo sve koji voze da na Luciju dođu vozilima bez praznog sjedala", napominju organizatori.

Grad Pula, podsjetimo, istovremeno organizira prijateljsku odbojkašku utakmicu između hrvatskih i slovenskih olimpijaca, reprezentativaca, sportaša, studenata, profesora, kulturnjaka i svih građana na granici između Hrvatske i Slovenije u Istri, a umjesto mreže poslužit će im žica na granici sa Slovenijom.

Prosvjed u nedjelju

Prosvjed protiv žilet žice i nepotrebnog stradavanja velikog broja životinja, koje zbog ograde ne mogu doći do vode održat će se i u nedjelju, 20. prosinca u 9.30 sati u Fari, preko puta Broda na Kupi. Životinje ne poznaju administrativne granice, a i sama ograda protiv izbjeglica sama po sebi degutantna i fašistička.

Lupiga.Com

Naslovna fotografija: Tine Lindič/ Croatia Gorski Kotar Jablan